Seereer

Ndang o ndang

3

2018

Ce travail est disponible sous la licence Creative Commons Attribution 4.0 IGO. Sous cette licence, il est accordé le droit de copier, de distribuer, de diffuser et d’adapter ce document y compris à des fins commerciales selon les conditions énoncées sur le site électronique suivant :

https://creativecommons.org/

ƭ aap Cangel

O keegef a koƥ fa putum. ......................................................... 4

Kom a cimb taxar no jangu fee .................................................. 16

Nqel a dakwiida, ndaa a supta o mem ....................................... 28

A cimb taxar na saate in .......................................................... 40

O njiriiñ ndaxar ....................................................................... 50

O Mbandi, a koƥ a niɓu a reeƭu yaaga.

Maaga Malko Yam Njaay a fiꞌtu maƭak fo njambaar. O ƴaxal genꞌu ma, a raxaa we naa ndaxanaa. Kom leng Maalik a ret a waaƭik a ƥaak o Mbandi.

O keegef a koƥ fa putum.

Ta ŋaay boo no jul ƥaak leng.

Yaa ta damkaa no ɓaak rek, o ƴaxal olaa faɗu. Maalik a ɗeg ɓaak a fooxin o ten no xoox.

o ƴaxal olaa a mirilel, ee fuq a lanq.

me ta yenna, ta fiꞌ ne oxaa ɗaanna.

Naaga Malko Yam fo ƴaxal ole Mbandi a sosooru.

A koƥ alaa gef boo muu fodoona o gaꞌel. Hoohooc waa ngeenu ta, a jimbaa taxar, a mbootooxan. Taxar kaa maakata koy, a neep boo ee nip.

Taxar a koƥ ake nen saas, nqojil ndomb, ŋol njegu.

Ndaa iit, mangaru, limoŋ, soraas, fop owaa maaga.

Keene a tax boo xa kiid axene fop, nqeex andaand.

Ñaamandeem kuu mboorna rek, kom a xooytel. Saate fee fop a nqet ma, gooroo rewoo a ngisaa.

Tige fel lool, a koƥ ale a ñoowan saate fee.

Saate fee iit a wootooxaa a koƥ ale fo ƥaanoorum.

A koƥ aleene koy, mosaand o ɗing too fiitee.

Yaa o ƴaxal olaa a xonu, naak ke a ndakooxiid.

Gaynaak we nqijatee, yaam daaƭ le may muu refna.

Ƈiid a garangaa, wiin we a ngeewaa pombir a ndok.

Xan da ngod a teex, a toodook fa a sal njong.

Xa ƥaak xa qayoox, a mbiꞌtaa xa kund, fo tiwir.

O njiriñ onqene taxu mal mbootoor a koƥ a geenu.

Mal neene naa ngeblitaa kuu jofna na koƥ ale.

Den naa mbelooxaa ne keblit ke a mbiꞌteel.

A koom, Da soƥ Kuma fo ƥasilum da ngodaa.

Da ndam a den, a at a den ndeer saate faa.

Paar a faknoorel famb le, fop a ngar.

Mal ne a njuum mbaamir den ke da ngodna.

A naaq mangu fa xa ƥiy xa poorer, xa neen.

Ye njoktoor ne fagna, o siirum a jaɓel o nqool.

Naakum a ƥireel, a lasteel saate fee, fop a ñaamaa o sisum.

Kene ta futeena a waaga ñak. Xa jaru kene?

Fasar, o caajangin o qas a refu na saate fee.

Ten koy adooxu no jangand ole.

Nqes ne xaye, ta yoon fo muse ke a simnaa.

Kom a cimb taxar no jangu fee

Mbindoo mbind, da ndok, nqeloo nqel da moof.

A foga no coktookaa a cimb taxar no jangand ole.

Simin ne koy, no mbind saasaax a eetitꞌun.

Andir muse ke fo ngentand ne refu o jaf ole.

Ndaa oo pexey calir o jangand ole a mbuudiida ta.

No kaaga, kom a cimb taxar a damel.

No jangand olaa, xa elew axaa a mbiꞌel a qaaj.

A qaaj alene, a ƭeetka meer fee.

Yaam meer waxooxu fop, baa tax kene a haalin.

Wene yoon fo we ngeenooxna a ko ƥ fo foofi.

We yoqna a ndet no paar, ta yegnitik.

A qaaj aluu refna a far fa piꞌum.

Meer fee a gar na ekol faa,

a cooxit a lasum.

Ta cooxit maalo, diwliin, cawir, fa xaaliis.

We seqna a ko ƥ ale, den atu calir ke.

A jega teen laƥ, a tarmba, a peel, a rooswaar.

Ndaa it den atu yo taxar ke naa

njimbkeel.

Kam taxar ke a jega mangu, soraas, limoŋ fo yooyok.

Xaye koy refu kom ne na cimb ale.

Puni cuc, a pamb ake a lukuƴaa.

We naa ƈeewaa, a ndetaa ngaraa,xa teɓ axe mboolaa.

Fop owe no ekol ne koy, espekteer Faye a gar.

Perefe oo yoqee cinj, a sal maat a lakas it.

Muse SAAR a jang o ñuxur o ferand ole ee.

Kaa i njimbkaa boo ƈut so go sip njoktoor.

Fop a mbaaƭik a semb ake ngaseena.

Espekteer, fa perefe eetu yoo o njimb oxuu refna.

Njoktoor ne dalfo ropel, fop a tiimataa.

SAAR, direkteer Faye, a simin, a gidim soo a as.

Espekteer, a jook a njal, a direkteer fo ƥasilum.

We ngeenooxanna koƥ ale a lalit o njiriñ onqe.

Xaye o njiri ñ a cimb taxar moꞌatee o leng.

Njimbyo taxar too mbootooxaa a den, saax le suptoox.

Yaa fo maak waa, o koor yongooge kam mbind.

Rew we soon yoqoogu kam pind ke.

Goor we fop no nqel naa a yongoogu.

Nqel a dakwiida, ndaa a supta o mem

Ta ref o njaaƈ o fes mbaa o nogoy.

ndaa koy, o moofand ole refoogee leng.

Maak we kaa da njeg’u o moofand den.

Mbes ke iit neen, den oo ɓor moofoogu.

Ndaa yoo maak we a nqaƴooga xa teɓ axe mat a den.

Xa teɓ axe a mbuudooga yoli, yaam o and.

No caate kaa no taax kaa, qel njegee.

Oxuu refna oxe no mbindum fo ƥasilum.

Xa moofand a maxe na baye ke yaam a ɓaynax.

Xa coktoortel a xeene a baŋ ndefu ma fo fuloor.

waagaa ret maa fo ƥ asilof nu moof njeetaay, ƥ aynoox.

Ta ref cegu njiriñ no kiin, na saax a nduɓaaɓ.

Kaaga koy fo o njiriñum gariidu took fayaa.

No genand in, xa moofand xa nandu neene a mbiꞌe.

Fuloor, taxar a baŋ fa xa tobine ndefu ma.

Maak mayu a njuliꞌangaa nqes a ndet ma.

Xa caaƈ axe koy, kirand a moƴu mayaa maaga.

A jega sax waa naa ngaraa fo o ɓox den.

No nqool koor koy a hupaa wiin yaam a ƥaynoox ale.

Keene a laacu guutatir fo nqel, fop ngaroogee ma.

nqel ne a jegooga a kaŋaar ndaa maxaand.

A sal rek sipooge fa koor, a kadand ake ƭaapoox.

Nqel ne o jangand oo, jangnit soo jang refu teen.

Jangit a kor fa a nangilax, jangnit na piꞌooƭ fa layooƭ.

Cagu o reef too reefnooran, cagaƭaru o was, too waasnooran.

fo kuu waageena o lay keene paaxu oo, caɓu gayel.

Ten taxu, mal gaynaakir o qoolel ole a ngeenwa.

Mamadu Njaay nduku adooxu na den, Omor Nduur a reefanin.

Leeleek koy o ga ’ waa ngarna o yeng o jiin.

A ñaam maaga baa ngiñ, a mbaasma ndoƭ den.

Kaaga taxu, xa ƥaxañ yiptel ndoƭ a mbaaxa ma.

kene fo kendum taxu boo mee nqel a ɓaata gar.

A baŋ ake, fuloor ke suptu a nandooƭum.

Ke rew we ngariid no mbiñ onqe paaxu yoo teen.

Paɗaxun, o njuungooc, rondol ndeeƭu xa coc saate in.

Rondol sax koy juul we ndefoogu, yam ta niɓ.

keene koy a fi ’ a xa kiid, yaa maam a ɗiisaa.

A cimb taxar na saate in

Paɗaxum fo xooxoodum cuurax oo, kaaga taxu ta may taxar.

O njuungooc it cuurax oo, kiic a ndef a ndeer den.

leng rek koy taxu taxar ke a miñ ma.

No mbind nuu umboona a teex den, mbind naa dox.

Kaaga taxu bo taxar den ƥolkaand umbkaand.

Ñak o daxanel mayƭandu too a maaknand taxar kaaga.

O fadangaa ma xaye, xa lool a ndamong.

Ndaxar leng refatee maaga, mam taxar ke ƥeeru?

O kiin godee den, yaam o leng

saɗiran o fi ’ .

Weene a layee o ñak foofi le waru taxar ke fop.

Waana ee, pangool ke nqaadu, a kot haayate.

A nqaada fo nqaade, a tandaaw i yoqoore ndiiki.

Keene koy mboƥ ne a ngiɗanu goor oo rew oo.

A mbaxtaan teen gala, baa njekit pexey.

Pexey ne fop leng oo: jimb a tandaaw ale.

ke eetna refu jeg a kaayiit no maad.

Olaaga fañitkaa a kot a qotee ƭat, no mbiñ onqaa.

I ndoon a ƥaat cimb, too da mbi ’ may, mbogeer.

Bes faaya, baa leng a yoq, i teel o ngar.

Mal ne sipeena a ndalfo mber calel den.

A ñaalangaa, da njoktooraa, o yeng ole da ngukraa.

Ne na xaye koy a ndekaa a ƥaateer ake.

Meer faye a layee a ciꞌta taxar teemed ƥetik.

Saasax a ciꞌit taxar mangu teemed, fo limoŋ teemeed ƭik.

we naa ngeenooxaa koƥ fo foofi, a ciꞌit kooc xarbaxay.

Ciꞌit neene koy a laamit abeƭit, yaam gon saate faye.

Ngooc ndaxar naa na jegaa xa ƥiy xa ƥaal oo.

Oxe sinjna saate faye, kaa wondooxꞌu a gaꞌaa.

No yeng, ta ga ’ ƈulfaand ta inooraa no ngooc naa.

Ta inoox boo maaga a humin o qayoor a xaad.

Ta feed ta gar fo cigeenum Njinde Njaay a gen.

keene taxu ndaxar ngoc a ref cektuwu no tige.

Fop koy a ngara, ye njeeƈ ne yaarkaa, fop a jimbel.

Ye ndiig ne sutooxkaa, tigaa mos baa hup.

Daaƭ ee xux, pis ke ñaamaa, naak ke neen.

O kiin fo ndaxar, na Aadama fa Awa boo xaye.

Yaa da ndefaa a ciiƭ fo rim o fañte laa, bo na in.

Ndaxar fo kiin mosee sambir, too jegkee muk.

O njiriiñ ndaxar

Ndaxar, a jeg we njegeerna teɓel nen ƥaak.

Naf ƥaak a laalo saaƈ, ta fel o ɗuudel lool.

A naaq aqaa fo fimb laa a mbasel xa ƥaak.

Xa ƥaak a ngum naak, a kusax kaaf.

ɓaak le a fi njax, o ɗok fo o ngalax.

A paƈ ake a mbaadnaa, diwliin a nqoŋ ake neꞌaand.

Rof, a naaqum xa ƥaak, a nafum coor.

O fimb ole a toodok, o ƥiy ole a ñaameel.

O ŋoox ole a umbel, o puus ole a duufeel.

Hok le a duufeel a sax, a refik ndaa lakas.

A paƈ ake a mbaaga mbi ’ xa paak riiti.

we naa cooxꞌitaa yook koy mbagkee.

waana nen saas a ndosaa o qol, ñoowdandaa lanq.

seereer ee saas xarɓay no qol, ndap a parak ƥetak oo.

xa saas muumiin ke fop a mbugaan.

Mangu a cooxitaa xa ƥiyꞌum, a nafum a batnaa tetanoos.

Nguyaab, i ñaam xa ƥeem taxit a nafum o fudorax.

- taa ngiic ne? i ƭingtan ƭingooran so moɗaa xa peem.

Yooga, xa ƥeem a moɗeel, ta yooga ƥasil in.

Nar saaƭe, bo xarɓaxay no qol, xa paam xarɓaxay.

Pañtee, xa ƥeem a mugel o ŋoox olaa ɓiiƴel.

Leeleek ta xerelel, a wisel a tiyaa a refik njoƈax.

Danq fa xa tanqum, o wuunaan ñaam, ta fel.

cuuraay fo o ruñum, oxuu joonoona ta felɗoox.

Ndaxar sumpu, o njiri ñ xa ƥiy, fo a soocoor layaand.

Baan, a naf ake njegee kend no muumin ke.

loqum moƴu no pool, Bisaan Jaan o kiigim layun.

Sooƥ fo o ƥoɗaxel olaa, na xa bernqelu.

A waag cuur, a waag o yerel, xa pooru xe neꞌand.

Ndoꞌoy ne fa xa toꞌoyum a ref a yer a pelu.

Xa ƥiy ariƈ a nimna ndeɓ, a jagand o maak.

A soocoorum a taamooxel yaa ta refna kam siñcoor.

Xalamiim o fagiɗ o njiriiñ ndaxar no kiin, fo ƥaaɓaan ke.

Ndaa kene soom a waaga tax da ngeenooxel a ngayeel.

Damna ndaxar, damaa xooxof, dam ƥasilof.